ORDE do 31 de maio de 2007 pola que se convocan axudas en forma de bolsas de iniciación á investigación agraria no Centro de Investigacións Agrarias de Mabegondo e na Estación de Viticultura e Enoloxía de Galicia en Leiro, dependentes da Dirección Xeral de Investigación, Tecnoloxía e Formación da Consellería do Medio Rural, no marco do Plan Galego de Investigación, Desenvolvemento e Innovación Tecnolóxica de Galicia-Incite (2006-2010).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 11/06/2007

A Constitución española, no seu artigo 44.2º, obriga os poderes públicos a promover a ciencia e a investigación científica e técnica en beneficio do interese xeral. Ademais establece no artigo 149.1.15 que o fomento e a coordinación da investigación científica e técnica son competencia exclusiva do Estado.
O Estatuto de Galicia recolle no seu artigo 27.19º que lle corresponde á Comunidade Autónoma galega a competencia do fomento da cultura e da investigación en Galicia, sen prexuízo do establecido no artigo 149.2º da Constitución.
A Lei 12/1993, do 6 de agosto, de fomento de investigación e desenvolvemento tecnolóxico de Galicia, no seu artigo 1º, establece como obxectivo xeral, o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan Galego de Investigación, Desenvolvemento e Innovación Tecnolóxica-Incite (2006-2010).
De acordo coa Lei 12/1993, do 6 de agosto, o Plan Galego de Investigación, Desenvolvemento e Innovación tecnolóxica - Incite (2006-2010) (en adiante, PGIDIT-Incite) está integrado por tres tipos de programas: os programas horizontais, os programas xerais e os programas sectoriais. Dentro dos programas horizontais, o PGIDIT-Incite conta con tres programas: o de Recursos Humanos (RHS), o de Articulación do Sistema Galego de Innovación (ART) e o de Comunicación e Sensibilización Social (CSS). Estes programas tratan de contribuír á mellora do sistema galego de innovación incidindo na cooperación entre todos os axentes.
Pola súa banda, o programa de Recursos Humanos (RHS) ten, entre outros, o obxectivo de acrecentar os recursos humanos dedicados a actividades de I+D+i tanto en número como en especialización nas áreas de maior interese, para a súa incorporación aos axentes do sistema galego de innovación. O programa de Recursos Humanos basea as súas actuacións e instrumentos no desenvolvemento da carreira investigadora en todas as etapas. Deste xeito, define un itinerario lineal desde a formación dos investigadores e investigadoras ata a súa consolidación no sistema, e dota de instrumentos de axuda a cada unha das etapas.
Se ben nos decretos de estrutura orgánica de diferentes consellerías outórgaselle a estas a participación en diferentes aspectos sobre competencias no fomento da investigación sectorial, por mor da necesidade de coordinación, vertebración e transversalidade que ten a Dirección Xeral de Investigación, Desenvolvemento e Innovación, nace o Consello Interdepartamental de Ciencia e Tecnoloxía de Galicia, Cicetga, regulado polo Decreto 14/2006, do 26 de xaneiro, da Consellería de Innovación e Industria, e creado na Lei 12/1993 no seu artigo 11.1º.
No Decreto 231/2006, do 23 de novembro, polo que se establece a estrutura orgánica da Consellería de Innovación e Industria, indícase que á Dirección Xeral de Investigación, Desenvolvemento e Innovación lle corresponde a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, así como o Decreto 232/2006, do 23 de novembro, polo que se distribúe a competencia para o exercicio da potestade sancionadora entre os órganos da Consellería de Innovación e Industria e se determinan normas de tramitación dos procedementos sancionadores nas materias da súa competencia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia; así como a
elaboración, xestión, coordinación e control do Plan Galego de Investigación, Desenvolvemento e Innovación Tecnolóxica.
Coa finalidade de que os estudantes do último curso de enxeñería de grao medio ou superior de especialidades agrarias e os estudantes do último curso de ciencias e tecnoloxía dos alimentos, así como os recentemente titulados, posteriores ao 1 de xaneiro de 2006 das mencionadas titulacións, adquiran coñecementos e prácticas en temas propios dos seus estudos que lles faciliten unha máis ampla formación profesional, establécese unha liña de axuda económica en forma de bolsas para prácticas.
De acordo coa dita finalidade, en colaboración coa Consellería do Medio Rural e en virtude das atribucións que ten conferidas pola Lei 1/1983, do 22 de febreiro, reguladora da Xunta de Galicia e o seu presidente, e o Decreto 231/2006, do 23 de novembro, polo que se establece a estrutura orgánica da Consellería de Innovación e Industria, así como o Decreto 232/2006, da mesma data, polo que se distribúe a competencia para o exercicio da potestade sancionadora entre os órganos da Consellería de Innovación e Industria e se determinan normas de tramitación dos procedementos sancionadores nas materias da súa competencia, esta consellería
RESOLVE:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das axudas da Dirección Xeral de Investigación, Desenvolvemento e Innovación da Consellería de Innovación e Industria, correspondentes a catorce (14) bolsas de iniciación á investigación nos campos e centros dependentes da Consellería do Medio Rural que se indican: dez bolsas no campo da mellora xenética do millo no Centro de Investigacións Agrarias de Mabegondo (Mabegondo-A Coruña), catro bolsas no campo da viticultura e a enoloxía, na Estación de Viticultura e Enoloxía de Galicia en Leiro (Ourense).
2. Así mesmo, por medio desta orde convócanse en réxime de concorrencia competitiva, conforme os principios de publicidade, transparencia, igualdade e non-discriminación, as devanditas bolsas de iniciación á investigación para o ano 2007.
Artigo 2º.-Solicitudes.
1. Para poder ser beneficiario das axudas deberá presentarse unha solicitude axustada ao modelo normalizado que figura nos anexos correspondentes segundo o indicado no punto 2 do presente artigo, que irá acompañada dos documentos que se especifiquen no anexo correspondente.
2. Nos enderezos
http://www.conselleriaiei.org/ e http://www.dxid.org/ estará á disposición dos interesados de forma íntegra o correspondente formulario de solicitude e modelo oficial RHS-MAB-07/00 do que a cara externa se publica como anexo II desta orde
, que será necesario cubrir polos solicitantes e entregar nos lugares indicados no seguinte artigo.
Artigo 3º.-Lugar e prazo de presentación das solicitudes.
1. As solicitudes, dirixidas ao director xeral de Investigación, Desenvolvemento e Innovación, presentaranse no rexistro xeral da Dirección Xeral de Investigación, Desenvolvemento e Innovación ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
2. O prazo de presentación de solicitudes será de 1 mes contado a partir do día seguinte ao da publicación da orde no Diario Oficial de Galicia. De conformidade coa lexislación vixente, o cómputo deste prazo farase de data a data.
Artigo 4º.-Información aos/as interesados/as.
Sobre este procedemento administrativo, que ten o código IN808Q, poderase obter documentación normalizada ou información adicional na Dirección Xeral de Investigación, Desenvolvemento e Innovación, a través dos seguintes medios:
a) Páxina web oficial da consellería (www.conselleriaiei.org ), no seu punto de axudas e na oficina virtual.
b) Os teléfonos 981 54 10 76 e 981 54 39 91 da devandita dirección xeral.
c) O enderezo electrónico: info.rhs@xunta.es
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 31.
Artigo 5º.-Financiamento e concorrencia.
As accións derivadas desta convocatoria, que ascenden a 20.300 euros, financiaranse con cargo á aplicación orzamentaria 10.02.561A.480.0 (proxecto 2007-357), dos orzamentos da comunidade autónoma para o ano 2007.
Artigo 6º.-Consentimentos e autorizacións.
1. A presentación da solicitude implica o coñecemento e a aceptación das presentes bases reguladoras.
2. Segundo o artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude de concesión das axudas e subvencións polo/a interesado/a comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda da Xunta de Galicia.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas salvidades previstas nas leis.
Artigo 7º.-Órganos competentes.
A Dirección Xeral de investigación, Desenvolvemento e Innovación será o órgano competente para a instrución do procedemento de concesión da/s axuda/s establecida/s na presente convocatoria, correspondéndolle ao conselleiro de Innovación e Industria ditar a resolución de concesión.
Artigo 8º.-Instrución do/s procedemento/s e tramitación.
1. Os servizos da dita dirección xeral comprobarán que todas as solicitudes reúnen os requisitos establecidos nesta orde e como consecuencia elaborarase a lista de solicitudes admitidas e excluídas na que figurarán, de ser o caso, as causas de exclusión. A lista exporase nos taboleiros da Dirección Xeral de Investigación, Desenvolvemento e Innovación, e nos enderezos web:
http://www.conselleriaiei.org/ e http://www.dxid.org/
, e:
a) Os interesados e interesadas poderán formular reclamacións para emendar erros e falta de documentos, perante a Dirección Xeral de Investigación, Desenvolvemento e Innovación, achegando, de ser o caso, a documentación necesaria no prazo de 10 días naturais.
b) Adicionalmente, os interesados enviarán ao número de fax 981 54 10 39 da Dirección Xeral de Investigación, Desenvolvemento e Innovación, na data de presentación desta ou dentro do prazo dos 10 días naturais establecidos para a emenda de erros e falta de documentación, unha copia desta documentación, co correspondente selo de presentación no prazo establecido nun rexistro válido.
c) Transcorrido este prazo sen que se corrixan as causas de exclusión, procederase consonte o establecido no artigo 71 da Lei 30/1992, modificada pola Lei 4/1999.
2. Sen prexuízo do disposto no punto anterior, poderá requirirse ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión de selección, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na que se indicará as causas desta.
5. O non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa da desestimación da solicitude, sen prexuízo do disposto nos artigo 56 e 58 da Lei 38/2003, do 17 de novembro, xeral de subvencións.
Artigo 9º.-Avaliación e selección das solicitudes.
1. Os principios xerais aplicados na avaliación e selección das solicitudes de todas as axudas convocadas nesta orde serán os de obxectividade, independencia e calidade das avaliacións. Os criterios e mecanismos de avaliación e selección para cada unha das accións especificaranse no artigo 6 do anexo I.
2. A selección dos candidatos e candidatas levarase a cabo en réxime de concorrencia competitiva; para iso, só se considerará a documentación achegada na solicitude, polo que se prescindirá do trámite de audiencia de conformidade co disposto no artigo 84.4º da Lei 30/1992, do 26 de novembro e no artigo 24.4º da Lei 38/2003, do 17 de novembro, xeral de subvencións.
3. A selección das solicitudes admitidas correspóndelle a unha comisión de selección nomeada para tal efecto, que será o órgano colexiado encargado de avaliar as solicitudes de acordo cos crierios obxectivos fixados no/s anexo/s correspondente/s, así como de propoñer a concesión ou denegación da axuda aos interesados. A comisión de selección poderá contar co asesoramento de órganos avaliadores ou expertos externos.
4. A comisión de selección estará integrada por cinco membros:
a) Tres deles designaraos o director xeral de Investigación e Desenvolvemento, dos que un actuará como presidente e outro como secretario; e
b) Dous nomeados pola Dirección Xeral de Investigación, Tecnoloxía e Formación da Consellería do Medio Rural.
5. A comisión levantará acta das súas deliberacións e elevará a súa proposta de resolución ao conselleiro de Innovación e Industria a través do director xeral de Investigación, Desenvolvemento e Innovación.
6. Na proposta de concesión que formule a comisión figurarán de xeito individualizado os solicitantes propostos para obter a axuda, especificándose a avaliación que lles corresponde, segundo os criterios establecidos no anexo I. Así mesmo, indicarase o importe da axuda para cada un deles. A comisión de selección poderá elaborar unha lista de agarda entre os solicitantes que non resultasen beneficiarios co fin de determinar posibles substitucións.
7. A lista de seleccionados publicarase nos taboleiros de anuncios da Dirección Xeral de Investigación, Desenvolvemento e Innovación e na internet nos enderezos
http://www.conselleriaiei.org/ e http://www.dxid.org/
, sen prexuízo da comunicación persoal aos solicitantes que resultasen adxudicatarios.
Artigo 10º.-Resolución e notificación.
1. A comisión de selección formulará a proposta de resolución, que se elevará, a través do órgano instrutor, ao conselleiro de Innovación e Industria, quen ten a competencia para resolver estas axudas, sen prexuízo da súa posible delegación noutros órganos da Consellería de Innovación e Industria. Esta resolución publicarase no DOG.
2. Á vista da proposta formulada pola comisión de selección a través do órgano instrutor e segundo o que dispón o artigo 24.4º da Lei 38/2003, do 17 de novembro, xeral de subvencións, ao non ser tidos en conta outros feitos nin outras alegacións e probas que as aducidas polos interesados, o conselleiro de Innovación e Industria ditará as correspondentes resolucións definitivas de concesión ou denegación que serán motivadas de acordo aos criterios de valoración establecidos no anexo I.
3. A/s dita/s resolución/s expresará/n, cando menos:
a) Os candidatos seleccionados.
b) O importe global da axuda para cada candidato seleccionado.
c) A relación de posibles suplentes.
d) A desestimación expresa do resto das solicitudes.
4. O prazo máximo para resolver as solicitudes presentadas ao abeiro desta convocatoria será de 6 meses, contados desde a apertura do prazo anual de presentación de solicitudes, mediante a publicación da correspondente resolución no DOG. De non mediar resolución expresa no dito prazo, os solicitantes poderán entender desestimadas as súas solicitudes por silencio administrativo.
5. Todas as solicitudes serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común. Non obstante, e de conformidade co establecido no artigo 59.6º b) da devandita lei, poderase substituír a notificación individual de concesión da axuda pola publicación no DOG, con indicación neste caso da data da convocatoria, do beneficiario, da cantidade concedida e da finalidade da subvención outorgada. As solicitudes desestimadas notificaranse individualmente, con indicación das causas de desestimación.
Artigo 11º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas, sen prexuízo de que os interesados poidan exercer calquera outro que consideren procedente, poderán interpoñerse os seguintes recursos:
1. Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da recepción da correspondente notificación, no caso de resolucións expresas. No caso de que a resolución se entenda desestimada por silencio administrativo, o prazo será de tres meses, contados a partir do día seguinte ao que se produza o acto presunto.
2. Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao de recepción da correspondente notificación, se a resolución é expresa. No caso de que a resolución se entenda desestimada por silencio administrativo, o prazo será de seis meses contados a partir do día seguinte, ao que se produza o acto presunto.
Artigo 12º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas para a mesma finalidade por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. O acto polo que se acorde ou se denegue a modificación da resolución será ditado polo conselleiro de Innovación e Industria.
Artigo 13º.-Aceptación e renuncia.
A aceptación da bolsa farase, no prazo de 15 días hábiles desde a publicación da resolución, mediante documento asinado polo bolseiro no que se compromete a cumprir todas as condicións recollidas nestas bases. No caso de que a citada aceptación non se produza no prazo sinalado entenderase que o bolseiro renuncia á axuda.
Artigo 14º.-Obrigas dos beneficiarios.
Sen prexuízo das demais obrigas que resulten da disposición adicional segunda do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, así como daquelas específicas indicadas no anexo I, os beneficiarios das axudas concedidas ao abeiro do disposto nesta orde, quedan obrigados a:
a) Proceder ao reintegro, total ou parcial, da axuda ou subvención percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicarlle á Dirección Xeral de Investigación, Desenvolvemento e Innovación calquera axuda, o seu importe e duración desta concedida para o mesmo fin, no momento en que sexan beneficiarios.
Artigo 15º.-Reintegro.
Os beneficiarios das axudas concedidas ao abeiro desta orde, deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data que se acorde a procedencia do reintegro nos supostos recollidos no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime orzamentario de Galicia, (en adiante TRLRFOG) na súa redacción dada pola Lei 14/2004, do 29 de decembro, de medidas tributarias e de réxime administrativo.
Artigo 16º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e cumprimento da finalidade que determinen a concesión e aproveitamento da axuda.
Disposición adicional
En todo o non recollido nesta orde aplicarase o disposto para esta materia nos artigos 78 e 79 do TRLRFOG, no Decreto 287/2000, do 21 de novembro, polo que se desenvolve o réxime de axudas a subvencións públicas da Comunidade Autónoma de Galicia, e demais normativa que resulte de aplicación.
As bases que rexen a concesión das axudas e todos cantos actos administrativos se deriven da súa aplicación, poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para ditar cantas disposicións sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de maio de 2007.
Fernando Xavier Blanco Álvarez
Conselleiro de Innovación e Industria
ANEXO I
Axudas en forma de bolsas de iniciación á investigación agraria no Centro de Investigacións Agrarias de Mabegondo e na Estación de Viticultura e Enoloxía de Galicia en Leiro, dependentes da Dirección Xeral de Investigación, Tecnoloxía e Formación da Consellería do Medio Rural
Artigo 1º.-Obxecto.
1. O obxecto desta orde é a convocatoria de catorce bolsas de iniciación á investigación nos campos e centros dependentes da Consellería do Medio Rural que se indican: dez bolsas no campo da mellora xenética do millo no Centro de Investigacións Agrarias de Mabegondo (Mabegondo-A Coruña) e catro bolsas no campo da viticultura e a enoloxía, na Estación de Viticultura e Enoloxía de Galicia en Leiro (Ourense).
2. A dotación mensual bruta por bolsa é de un máximo de 900 euros.
Artigo 2º.-Requisitos dos beneficiarios.
Poderán optar a unha destas bolsas as persoas que, ademais das condicións exixidas no artigo 13 da Lei 38/2003, do 17 de novembro, xeral de subvencións, reúnan os seguintes requisitos:
a) Titulados de enxeñaría de grao medio ou superior en especialidades agrícolas, da licenciatura en Ciencia e Tecnoloxía dos Alimentos posteriores ao 1 de xaneiro de 2006 ou que estean matriculados no derradeiro curso das citadas titulacións durante o ano académico 2006-2007. No caso de títulos expedidos por centros non pertencentes á Unión Europea precisarase que estean homologados polo Ministerio de Educación e Ciencia antes do remate do prazo de presentación de solicitudes.
b) Ser natural ou ter veciñanza administrativa en Galicia ou seren fillo de emigrantes galegos no exterior.
Artigo 3º.-Carácter da bolsa.
A concesión da bolsa, dado o seu carácter formativo, non suporá ningún tipo de vínculo laboral ou estatutario entre o beneficiario e a Consellería de Innovación e Industria nin coa do Medio Rural, así como tampouco dará lugar á súa inclusión na Seguridade Social.
A Consellería de Innovación e Industria subscribirá aos bolseiros unha póliza de seguro colectivo de enfermidade e accidentes, que cubrirá os riscos que se poidan producir dentro do lugar de traballo durante o período de aproveitamento da bolsa.
Estas bolsas son incompatibles coa realización dun traballo remunerado ou o aproveitamento doutro tipo de bolsas ou axudas financiadas con fondos públicos ou privados.
Artigo 4º.-Duración da bolsa e pagamento.
1. A duración do período de desfrute das bolsas será dun mes (arredor do mes de agosto) para as dez bolsas que se desenvolverán no Centro de Investigacións Agrarias de Mabegondo (Mabegondo-A Coruña), e de tres meses (aproximadamente, do 15 de agosto ata o 15 de novembro) para as restantes bolsas.
2. O pagamento efectuarase da seguinte forma:
a) Para as bolsas dun mes de duración, o pagamento farase efectivo á finalización da bolsa, logo de que os interesados teñan presentada a declaración complementaria das axudas solicitadas ou concedidas polas administracións públicas para a mesma finalidade e o informe final indicado no artigo 8 c) do presente anexo.
b) Para as restantes, o pagamento aboarase mensualmente, realizándose o pagamento do último mes logo de que os interesados teñan presentada a declaración complementaria das axudas solicitadas ou concedidas polas administracións públicas para a mesma finalidade e o informe final indicado no artigo 8 c) do presente anexo.
Artígo 5º.-Solicitudes.
As solicitudes deberán presentarse, segundo o indicado nos artigos 2º e 3º das bases xerais desta convocatoria, xunto coa seguinte documentación:
a) Fotocopia do documento nacional de identidade ou documento equivalente.
b) Curriculum vitae do solicitante, cos documentos acreditativos dos méritos alegados.
c) Certificación académica completa, orixinal ou fotocopia compulsada, na que conste:
a) Para os titulados: as cualificacións obtidas en cada unha das materias cursadas, as súas datas de obtención e o número exacto de convocatorias investidas en cada materia e o número de créditos de cada unha delas, a nota media simple establecida segundo o Protocolo de Colaboración entre a Consellería de Educación e Ordenación Universitaria e as universidades do SUG (Resolución do 15 de marzo de 2005, DOG nº 57, do 23 de marzo), con indicación de que se teñen superadas todas as materias que compoñen os estudos de enxeñeiro técnico, enxeñeiro superior ou en ciencia e tecnoloxía dos alimentos.
b) Para os solicitantes que estean matriculados no derradeiro curso da carreira no ano académico 2006-2007: as cualificacións obtidas en cada unha das materias cursadas, as súas datas de obtención, o número exacto de convocatorias investidas en cada materia e o número de créditos de cada unha delas.
d) Acreditación, se é necesario, de que cumpre cos requisitos sinalados no punto b do artigo 2º do presente anexo.
e) As seguintes declaracións xuradas do solicitante recollidas no anexo III:
a) Declaración xurada do solicitante, de todas as solicitudes efectuadas e concedidas para o mesmo fin, das distintas administracións públicas competentes ou polos seus organismos ou sociedades.
b) Declaración xurada na que se compromete a renunciar, se fose seleccionado, á percepción doutras remuneracións e doutras bolsas ou axudas para a mesma finalidade, así como non ter percibido esta mesma bolsa en anos anteriores.
c) Declaración responsable de non estar incurso en ningunha das prohibicións para a obtención da axuda recollidas no artigo 13 da Lei 38/2003, do 17 de novembro, xeral de subvencións.
Artigo 6º.-Criterios de avaliación e selección.
Para a selección das solicitudes a comisión terá en conta o expediente académico de cada solicitante e os méritos achegados. Non se terán en conta os méritos que non se demostren documentalmente.
Ademais do exame da documentación, a comisión de selección poderá convocar os solicitantes a unha entrevista persoal co fin de comprobar a súa aptitude e idoneidade. Así mesmo, a comisión determinará, se é o caso, a nota media mínima necesaria para seren convocados á entrevista.
O baremo para aplicar será o seguinte:
a) Cualificacións e expediente académico (máximo de 4 puntos): para a valoración das cualificacións e do expediente académico seguirase o establecido no Protocolo de Colaboración asinado entre a Consellería de Educación e Ordenación Universitaria e as universidades do SUG (Resolución do 15 de marzo de 2005, DOG nº 57, do 23 de marzo).
b) Valoración polo título acadado (máximo 2 puntos):
-Título de enxeñeiro de grao superior (especialidades agrícolas) ou licenciado en ciencias e tecnoloxía de alimentos: 2 puntos.
-Título de enxeñeiro de grao medio (especialidades agrícolas): 1,50 puntos.
c) Outras valoracións (máximo 9 puntos):
Poderase valorar tamén, sempre que veñan perfectamente acreditados documentalmente:
-Cursos específicos de especialidades agrícolas: os ditos cursos acreditaranse mediante certificado oficial: 0,5 puntos cada 20 horas, ata un máximo de 2,5 puntos. Só se valorarán os cursos de duración igual ou superior a 20 horas.
-Cursos de informática: os coñecementos informáticos acreditaranse mediante certificado oficial ata un máximo de 2,5 puntos. Só se valorarán os cursos de duración igual ou superior a 20 horas. O cómputo farase en tramos de 20 horas segundo o indicado na seguinte taboa:
Cursos informáticos: iniciación á informática. Sistemas operativos. Internet. Ofimática.
Menos de 20 horas: 0.
De 20 a 39 horas: 0,15.
De 40 a 59 horas: 0,25.
Cursos informáticos: Estatística. SAS. SPSS Outros cursos similares.
Menos de 20 horas: 0 horas.
De 20 a 39 horas: 0,25.
De 40 a 59 horas: 0,35 horas.
Cursos informáticos. CAD. GIS. Aplicacións específicas. Outros cursos específicos.
Menos de 20 horas: 0.
De 20 a 39 horas: 0,35 horas.
De 40 a 59 horas: 0,45 horas.
Engadíndose 0,1 puntos por cada 20 horas.
-Coñecementos de galego:
Coñecementos de lingua galega (acreditados mediante certificado oficial de perfeccionamento) e compromiso de utilización da lingua galega en todas as relacións que o interesado/a manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística, (este compromiso acreditarase mediante a presentación, debidamente asinado, do modelo que se inclúe como anexo III á presente orde): 1,5 puntos.
-Coñecementos de outros idiomas (inglés, francés, alemán, etc.): valoración máxima 2,5 puntos. Só se valorarán estudos homologados e debidamente certificados, seguindo a seguinte táboa ou certificados equivalentes atendendo á escala de Eurocentres:
Artigo 7º.-Resolución da convocatoria.
A comisión avaliadora elevará a proposta de resolución ao conselleiro de Innovación e Industria, que ditará a oportuna resolución.
A lista de seleccionados publicarase nos taboleiros de anuncios da Dirección Xeral de Investigación, Desenvolvemento e Innovación e dos centros onde se desenvolverán as bolsas, e na internet nos enderezos
http://www.conselleriaiei.org
ou http://www.dxid.org sen prexuízo da comunicación persoal aos solicitantes que resulten adxudicatarios.
Artigo 8º.-Obrigas dos bolseiros.
a) Os beneficiarios deberán incorporarse ao centro correspondente no prazo sinalado na comunicación de adxudicación. De non incorporarse perderán os dereitos inherentes á bolsa concedida, e será substituído polo primeiro suplente seleccionado e así sucesivamente.
b) Realizar as tarefas de campo e gabinete encomendadas polo titor asignado, nos termos e lugares que se lle indiquen.
c) Presentar ao final do período de desfrute da bolsa:
1. A declaración complementaria das axudas solicitadas ou concedidas polas administracións públicas para a mesma finalidade.
2. O correspondente informe sobre o labor realizado ou sobre o interese que os traballos de iniciación á investigación lle merezan desde o punto de vista da súa futura orientación profesional.
Artigo 9º.-Incumprimento.
A falsidade na documentación achegada ou a ocultación de datos dará lugar á denegación da bolsa solicitada ou á perda da concedida. No caso de incumprimento dos compromisos adquiridos, segundo as bases desta convocatoria, dará lugar á revogación da axuda concedida e á reclamación das cantidades xa pagadas de conformidade co disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificada pola Lei 14/2004, do 29 de decembro, de medidas tributarias e de réxime administrativo.
Artigo 10º.-Certificación dos traballos.
Ao final do período da bolsa, o director do centro no que se desenvolveu a bolsa, emitirá unha certificación a favor do bolseiro co fin de que poida incorporala ao seu curriculum vitae.